
Täiendavad küsimused

Käesolev kiri on jätkuks Ragn-Sells AS-i 31.07.2026 esitatud seisukohale Eesti- Läti neljanda elektriühenduse riigi eriplaneeringu osas antud vastusele ning 28.09.2026 Paides toimunud avalikule arutelule. Avalikul arutelul lepiti kokku, et Ragn-Sells AS esitab kirjalikult täiendavad küsimused nende asjaolude kohta, mille käsitlus ei ole seniste materjalide ja selgituste põhjal üheselt arusaadav. 

Ragn-Sells AS-il ei ole olemasolevate materjalide ja seni antud selgituste põhjal võimalik üheselt hinnata, kas ja kuidas on planeeringulahenduse valikul arvestatud meie 31.07.2026 seisukohas tõstatatud asjaoludega ning millises menetlusetapis need küsimused sisuliselt lahendatakse. Seetõttu palume järgmisi täpsustusi. 
 
Juurdepääsutee rekonstrueerimine ja laiendamine 
Ragn-Sells AS juhtis 31.07.2026 seisukohas tähelepanu sellele, et Väätsa jäätmekäitluskeskuse juurdepääsutee on amortiseerunud ning vajab keskuse tavapärase ja ohutu teenindamise tagamiseks taastamist, kandevõime parandamist ja võimalikku laiendamist.

Planeeringu koostaja vastus käsitleb olemasoleva juurdepääsutee tavapärase kasutamise säilitamist ning juurdepääsu tagamist ehitamise ja käitamise ajal. Vastusest ei selgu, kas ja kuidas on hinnatud kavandatava trassikoridori mõju juurdepääsutee rekonstrueerimisele, kandevõime parandamisele ja võimalikule laiendamisele.
Palume:
viidata planeeringu, KSH aruande või muu asjakohase dokumendi konkreetsele osale, kus nimetatud mõju on hinnatud;
kui neid asjaolusid ei ole eraldi hinnatud, selgitada, millistele andmetele, tehnilistele eeldustele või muudele kaalutlustele tugineb järeldus, et kavandatav lahendus ei piira nimetatud tööde elluviimist;
selgitada, kuidas ja millises menetlusetapis tagatakse nende küsimuste sisuline lahendamine, kui need on jäetud projekteerimisetappi.

Pääste- ja avariiteenistuste ligipääs ning ohutus
Planeeringu koostaja on vastuse real 17 nõustunud, et Väätsa jäätmekäitluskeskuse juurdepääsutee on keskuse toimimiseks kriitilise tähtsusega ning seda kasutavad ka pääste- ja avariiteenistused. Samas käsitleb vastus eelkõige tee tavapärase kasutamise säilitamist.
Palume:
viidata planeeringu, KSH aruande või muu asjakohase dokumendi konkreetsele osale, kus on hinnatud kavandatava elektriliini, selle kaitsevööndi ning võimalike ehitus-, hooldus- ja avariitööde mõju pääste- ja avariiteenistuste katkematule ligipääsule;
kui sellist hindamist ei ole eraldi tehtud, selgitada, millele tugineb järeldus, et vajalik ligipääs ja ohutus on tagatavad;
selgitada, milliste planeeringu- või projekteerimistingimustega tagatakse, et juurdepääsutee rekonstrueerimine või laiendamine ning pääste- ja avariiteenistuste ligipääs jäävad ka edaspidi võimalikuks.

Avalike huvide kaalumine
Planeeringu koostaja on vastuses selgitanud, et trassikoridori valikul arvestati muu hulgas lääne poole jäävate elamute paiknemist ja nendevahelist kaugust, alternatiivse lahenduse suuremat mõju eramaadele ning riigimaa eelistamise põhimõtet.

Ragn-Sells AS juhtis 31.07.2026 seisukohas tähelepanu sellele, et tegemist ei ole üksnes maaomaniku erahuvi ja avaliku huvi vastandusega. Kaalumisel on elektrivarustuskindlus ning jäätmehoolduse ja jäätmekäitlussüsteemi toimepidevus kui avalikud huvid.

Ragn-Sells AS-i hinnangul on selle asjaolu käsitlemine oluline, kuna valitud trassikoridor võib pikaajaliselt mõjutada olemasoleva Väätsa jäätmekäitluskeskuse vahetus läheduses paikneva maa edasist kasutuspaindlikkust. Kuigi Ragn-Sells AS-il puudub käesoleval ajal õigus kasutada olemasoleva käitluskoha kõrval paiknevaid riigimaid, võib nende alade pikaajaline reserveerimine elektriliini tarbeks piirata tulevikus võimalike ruumiliste lahenduste kaalumist. Seetõttu on oluline mõista, kas ja kuidas on seda mõju alternatiivide võrdlemisel arvesse võetud.
Palume:
viidata planeeringu, KSH aruande või muu asjakohase dokumendi konkreetsele osale, kus on hinnatud mõju Väätsa jäätmekäitluskeskuse toimimiseks vajalikule taristule ja jäätmehoolduse toimepidevusele;
viidata, kas ja kuidas on alternatiivide võrdlemisel hinnatud valitud trassikoridori pikaajalist mõju Väätsa jäätmekäitluskeskuse vahetus läheduses paikneva maa edasisele kasutuspaindlikkusele, sealhulgas olemasoleva käitluskoha kõrval paiknevate riigimaade tulevastele kasutusvõimalustele;
viidata, kus ja kuidas on neid asjaolusid kaalutud võrreldes elamutele ja eramaadele avalduva mõjuga;
kui sellist kaalumist ei ole eraldi dokumenteeritud, selgitada, millistele asjaoludele tugineb järeldus, et valitud trassikoridor on kõiki asjakohaseid huve arvestades sobivaim lahendus.

Vastuses kasutatud väljend „Võtame teadmiseks“
Planeeringu koostaja vastuse real 17 on märgitud: „Võtame teadmiseks, et Väätsa jäätmekäitluskeskuse juurdepääsutee on keskuse toimimiseks kriitilise tähtsusega [...]“.

Palume täpsustada, kas väljend „võtame teadmiseks“ tähendab üksnes Ragn-Sells AS-i esitatud asjaolude faktilist registreerimist või olid need asjaolud planeeringulahenduse valikul sisulise hindamise ja kaalumise objektiks. Kui neid asjaolusid on kavas hinnata ja kaaluda, palume viidata konkreetsetele dokumentidele, analüüsidele või planeeringu osadele, kus see kajastub, et nendega oleks võimalik ka tutvuda. 

Avalikul arutelul antud selgitustest jäi Ragn-Sells AS-ile arusaam, et juurdepääsutee rekonstrueerimise, kandevõime parandamise ja võimaliku laiendamise vajadust ei ole eraldi analüüsitud, kuna selline vajadus ei olnud planeeringu koostajale varem teada. Palume kinnitada, kas see arusaam on õige. Kui jah, palume selgitada, kuidas ja millises menetlusetapis need küsimused sisuliselt hinnatakse ja lahendatakse. Kui meie arusaam ei ole õige, palume viidata vastavale analüüsile.

Palume vastuses võimalikult täpselt viidata dokumentidele, peatükkidele, mõju hindamise tulemustele, tehnilistele eeldustele ja planeeringu- või projekteerimistingimustele, millele esitatud järeldused tuginevad. 

Palume vastus saata eesti@ragnsells.com.

